Vrou veld ingesleep tydens kleinhoewe-aanvalArgieffoto: Nico Strydom Wessel Basson, hoof van aktivisme by Front Nasionaal, het aan Maroela Media gesê Trish Ehlers (29) is Woensdag omstreeks 13:00 deur rowers in haar huis oorval. Haar man, Chris, was nie ten tyde van die voorval by die huis nie. “Die aanvallers het Trish met ŉ mes aangeval en met ŉ knopkierie oor die kop geslaan. Sy het twee steekwonde in haar hande opgedoen soos sy probeer keer het,” het Basson gesê. Die rowers het haar daarna glo vasgemaak en in die veld langs die huis in gesleep. Hulle het daarna met ŉ skootrekenaar, ŉ selfoon, beursie en twee gewere op die vlug geslaan. Kol. Ronel Otto, polisiewoordvoerder, het aan Maroela Media bevestig dat Ehlers oorval is, maar kon nie bevestig dat sy aangerand is nie. “Ek kan bevestig dat items uit die huis gesteel is en dat ŉ saak van huisbraak ondersoek word,” het sy gesê. Volgens Basson sterk Ehlers tans by die huis aan, maar sy is erg getraumatiseer. Die Ehlers-egpaar boer met brahmaan-stoetbeeste.